הבית. ממוקם על מגרש בשטח של כחצי דונם, בעיר במרכז הארץ. שטחו הבנוי הוא כ-220 מ"ר, שנפרסים על פני שתי קומות. אזורי המחיה הפנימיים פונים כולם לאזור האירוח החיצוני ולבריכה. בקומת הכניסה מצויים מרחב ציבורי פתוח ומואר וסוויטת הורים אינטימית, שבינם חוצצת ספרייה דומיננטית ששוברת את הצבעוניות הקרירה והמונוכרומטית, ומהווה קיר כוח של ממש.
בעלים. גבר בשנות ה-40 לחייו, ושלושת ילדיו שמגיעים לבקרו לעתים תכופות.
השראה. "ביקשנו ליצור נראות אקלקטית מעודנת, שתכלול תפיסות עיצוב מנוגדות תחת קורת גג אחת", מסבירות האדריכליות והמעצבות שרה ונירית פרנקל. "החלטנו גם לשלב ערכים מוספים - תרבותיים, אמנותיים והיסטוריים באמצעות ריהוט, אקססוריז ואמנות שפזורה ברחבי הבית".
אתגר תכנוני. "האתגר הראשון היה ליצור מרחב מגורים באווירה כפרית בלב סביבה אורבנית, והשני - ליצור דרכי גישה מזמינות, מכיוון שמדובר במגרש פנימי. בנוסף, היה צורך לתכנן סביבת אירוח חיצונית אינטימית, שאינה פונה לזו שבמגרש השכן".
תכנון וסגנון. "המעטפת החיצונית היא אירופית קלאסית - שילבנו בין בריקים צבועים לבן לטיח בהיר, שבחלקו התחתון ניתוקים שיוצרים טקסטורה ודפוס מעניין. תריסי העץ הלבנים בולטים אל מול הפרופיל הבלגי הכהה.
"את הוויזואליות האקלקטית שבתוך הבית שובר קו נקי מובהק בגוונים של שחור, לבן וגרפיט, ואילו פרקט עץ אלון בהיר מעושן בדוגמת פישבון מכניס חמימות לחלל. חלל האירוח פתוח לתקרה חשופה ומשופעת, עשויה קורות עץ מולבנות, אל מול פתחים מפרופיל בלגי בגוון שחור".
המטבח ופינת האוכל. "גם כאן ממשיך הקו המודרני. החזיתות נצבעו בגוון גרפיט, שנשבר הודות לשיש הבהיר. בעמודה הגבוהה משולבת לצד מכשירי החשמל הגלויים נישה מאובזרת במכונת קפה ומכשירים חשמליים חבויים. במקביל למטבח ישנה פינת אוכל מעץ אלון מגורד, צבוע בפחם, וכיסאות עץ מינימליסטיים ונמוכים, ששוברים במעט את המסה הכהה ומאפשרים ראות נקייה מכל הצירים.
"כדי העץ הגולמי שמונחים על שולחן האוכל הם אנטיתזה לכדי הנירוסטה שמוצבים במטבח. הם ממצים את המכלול העיצובי: מינימליסטי מול ראסטיק כפרי, וניגודיות של חם וקר. שלושת גופי התאורה הפיסוליים שנתלו מעל הפינה עשויים ברזל בשילוב כדורי שיש. הנורות עצמן עטופות זכוכית מסוגננת, שמתחברת לנראות המינימליסטית של המטבח".
הסלון. "במרכז ניצבת מערכת ישיבה עמוקה עטופה בד פשתן, שעליה מונחות כריות בשילוב צדפים בדוגמה גיאומטרית-גרפית. התמונה מעל הספה תוחמת את פינת הישיבה כולה, ומייצרת תחושה אינטימית בחלל הפתוח והאוורירי, שגובהו כמעט 5 מטרים. מולה ניצבות שתי כורסאות ברזל פיסוליות עם כריות עור בגוון ניוד, שמכניסות צבעוניות רכה ונעימה.
"שולחן הסלון עשוי גם הוא עץ מגורד בגוון פחם, המתכתב עם זה שבפינת האוכל. רגלי הברזל המינימליסטיות של השולחן מכניסות ממד תעשייתי לחלל המעונב. כדי החרס העתיקים יוצרים ניגודיות ביחס לאלמנטים המודרניים, מחממים את האווירה ויוצקים לתוכה ממד תרבותי, אמנותי והיסטורי".
גרם המדרגות. "ממוקם בין ספריית האלון לשירותי האורחים, ועשוי שלחים מרחפים עטופים באבן בלוסטון. המעקה מורכב ממוטות ברזל בגוון כהה ומאחז יד מעץ מסוגנן ומפותל".
סוויטת השינה. "כאן בחרנו בכיוון חם יותר, שמתבטא בשפע של טקסטיל וטאפט טקסטורלי שעליו נשענת המיטה. מול המיטה הוצב ארון קיר ארוך עשוי שלבי תריסים בהירים, שתפקידם לשבור את מסת החלל ולהכניס רובד חומרי נוסף. מבעד למפתח הגדול נגלית לצד הבריכה פינת ישיבה אינטימית, שתחומה על ידי מערכת הריהוט.
"אל חדר הרחצה של הסוויטה מובילות צמד דלתות עשויות פרופיל בלגי בגוון בהיר, ופרקט האלון ממשיך גם לתוכו. ארון הכיור עשוי נגרות מרחפת, שנותן תחושה של רהיט בפני עצמו, ובאגרטל הענבר שמוצב עליו מונחים ענפי קינואה בתצורתם הטבעית. פריטי פרזול פליז נחושתי מאזנים במעט את הגג החשוף, שיוצר תחושה של נפח וגובה".